Bruk av stillingskoder i HTA
På bakgrunn av en del henvendelser, vil KA i dette rundskrivet kommentere noen sider ved bruk av stillingskodene i Hovedtariffavtalen.

Anvendelse av stillingskodene
Alle tilsatte i KA’s tariffområde skal være tilsatt i en av de gyldige stillingskodene, angitt med 4 siffer, som framgår av Hovedtariffavtalens kapittel 4 eller 5. Stillingskoden er en del av arbeidsavtalen, og angir grunnleggende lønnsvilkår for den som er tilsatt ut fra Hovedtariffavtalens bestemmelser.
I utgangspunktet skal det benyttes stillingskode som er uttrykk for stillingens funksjon, dvs de oppgavene og det ansvaret som ligger til stillingen Det er viktig at det brukes rett stillingskode, som er i overensstemmelse med de forutsetningene om utdanning/kompetanse som de sentrale partene har gitt for den enkelte kode. Det er disse forutsetningene som de sentrale partene også legger til grunn når de etter forhandlinger fastsetter minstelønnsnivået for den enkelte stillingskode. 
I særlige tilfeller, vil arbeidsgiver kunne vurdere realkompetanse som likeverdig med formell kompetanse ved valg av stillingskode. I så fall må realkompetansen dokumenteres. Når det gjelder lønnsfastsettelse generelt, vises til innledende merknader i hhv kapittel 4 og 5 i HTA.
Endring av stillingskode
Ved tariffrevisjonen pr 01.05.2002 har partene tydeliggjort kriteriene for bruken av mange stillingskoder. Dersom arbeidsgiver konstaterer at det er benyttet feil stillingskode, f.eks hvor de kompetansemessige forutsetningene – inkl evt. realkompetansevurderinger – ikke er oppfylt, kan ikke arbeidsgiver ensidig endre, eller «rette opp» dette. Arbeidstakeren kan på sin side ikke kreve å være innplassert i en stillingskode som ikke er korrekt i hht bestemmelsene i HTA. Endringen må da være gjenstand for forhandlinger mellom partene. 

Stillingsbetegnelse
Til hver stillingskode hører en stillingsbetegnelse («hovedbenevnelse») slik det framgår av HTA kapittel 4, pkt 4.2. I tillegg kan det for noen stillingskoder også benyttes et antall «rapporteringsbenevnelser», jfr Vedlegg 1. Det er viktig at korrekt rapporteringsbenevnelse benyttes ved innrapportering til det sentrale lønns- og personalregisteret (LPR) som normalt gjøres pr 1. oktober hvert år. 
Uavhengig av dette, kan det benyttes de benevnelser som lokalt er hensiktsmessig og ønskelig.
Eks: En person er tilsatt som ungdomsleder, og har som arbeid å legge til rette for aktiviteter blant unge. Stillingen er plassert i stillingskode 5228 med hovedbetegnelse Menighetsarbeider. Stillingens minstelønn står oppført under hovedbetegnelsen i kapittel 4, pkt 4.2. Lokalt har stillingen tradisjon for å kalles «Aktivitetsleder». Denne betegnelsen finnes for denne koden som rapporteringsbenevnelse, jfr Vedlegg 1 i HTA. Etter hvert ønsker arbeidstakeren selv å bli titulert «Ungdomsleder». Selv om denne betegnelsen ikke finnes i HTA, kan den gjerne tas i bruk lokalt, selv om rapportering til KA må skje som 5228 Aktivitetsleder.
Særskilt om stillingskoder innenfor kirkemusikk, diakoni og undervisning 
Partene har i Hovedtariffavtalen avtalt en systematikk for valg av rett stillingskode. Denne systematikken tar utgangspunkt i at det er mulig å ha stilling i Den norske kirke innenfor disse arbeidsfeltene med ulike kvalifikasjoner, og at lønnsplasseringen skal reflektere disse ulikhetene. KA minner i denne sammenheng om at «kvalifikasjoner» etter HTA kapittel 1, § 2, pkt 2.2 er definert som teoretisk og praktisk utdanning, samt skikkethet. 
Kodene 5147 Organist og 5228 Menighetsarbeider skal dekke behovet for stillinger hvor arbeidstakeren har utdanning/kompetanse på videregående skole-nivå eller lavere. Minstelønn for disse stillingskodene ligger i lønnsgruppe 1.
Kodene 5183 Organist, 5243 Diakonimedarbeider og 5235 Menighetspedagog skal benyttes for tilsatte som har fullført relevant utdanning/kompetanse på høgskolenivå, men som likevel ikke tilfredsstiller kravene i Tjenesteordningene. Minstelønn for disse stillingene ligger i lønnsgruppe 3.
Kodene 5175 Kantor, 5167 Diakon og 5176 Kateket skal benyttes for tilsatte som har utdanning/kompetanse i samsvar med Tjenesteordningene § 3. Lønnsrettigheten er kun knyttet til den utdanning som er beskrevet i Tjenesteordningene for diakoner og kateketer, § 3, første og annet ledd, for kantorer § 3, første ledd, og annet ledd, første punktum. Minstelønn ligger i lønnsgruppe 4.
For tilsatte som i tillegg til utdanning/kompetanse i hht Tjenesteordningene har utdanning som tilsvarer 2 års fordypning på hovedfag-/diplomnivå i relevante fag, skal stillingskodene 5202 Kantor, 5107 Diakon og 5204 Kateket benyttes. Disse er plassert i lønnsgruppe 5. 
For stillinger i de tre sistnevnte grupper, gjelder også tilsvarende utdanning/kompetanse, dokumentert med vurdering av kompetent organ innenfor høgskolesystemet.

Lønnsgrupper
I Hovedtariffavtalen kapittel 4, pkt 4.2 er det tatt inn hvilke minstelønnssatser som gjelder for den enkelte stillingskode. Denne listen er en konkretisering av de 5 ulike lønnsgrupper som partene ble enige om ved tariffrevisjonen pr 01.05.2002. Til hver lønnsgruppe knytter det seg bestemte krav til utdanning/kompetanse. Kriteriene for de 5 lønnsgruppene framkommer av forhandlingsresultatet, og kan systematiseres slik, med oversikt over hvilke koder som hører til den enkelte lønnsgruppe, med minstelønn:
Gruppe 1: 
Stillinger hvor det ikke kreves særskilt utdanning
5111	Arbeider 
5117	Assistent
5137	Kirketjener
5139	Klokker
5222	Klubbleder
5142	Kontorfullmektig
5228	Menighetsarbeider
5147	Organist
5149	Renholder
5103	Sanger
5155	Vaktmester
Minstelønn:
0 år
01.05.02	4 år
01.05.02	8 år
01.05.02	10 år
01.05.02	10 år
01.07.03	
190.000	195.000	205.000	220.000	224.000	
Gruppe 2:
Fagarbeiderstillinger/
tilsvarende fagarbeiderstillinger
5122	Barnepleier
5124	Fagarbeider
5144	Menighetssekretær
5133	Miljøterapeut/-arbeider
5151	Sekretær
Minstelønn:
0 år
01.05.02	4 år
01.05.02	8 år
01.05.02	10 år
01.05.02	10 år
01.07.03	
215.000	220.000	225.000	235.000	239.000	

Gruppe 3:
Stillinger hvor det kreves høgskoleutdanning
5165	Barnevernspedagog
5243	Diakonimedarbeider
5169	Førskolelærer
5172	Ingeniør
5188	Konsulent
5235	Menighetspedagog
5183	Organist
5198	Pedagogisk leder
5185	Saksbehandler
5195	Sykepleier
Minstelønn:
0 år
01.05.02	4 år
01.05.02	8 år
01.05.02	10 år
01.05.02	10 år
01.07.03	
250.000	255.000	260.000	271.000	277.000	
Gruppe 4:
Stillinger hvor det kreves utdanning i samsvar med Tjenesteordningene for kateket, diakon og kantor fastsatt av Kirkemøtet, og for stillinger hvor det kreves høgskoleutdanning med ytterligere spesialistutdanning 
5167	Diakon
5175	Kantor
5176	Kateket
5206	Rådgiver
5192	Spesialpedagog
Minstelønn:
0 år
01.05.02	4 år
01.05.02	8 år
01.05.02	10 år
01.05.02	10 år
01.07.03	
270.000	275.000	280.000	290.000	300.000	
Gruppe 5:
Stillinger innen undervisning, diakoni og kirkemusikk hvor det kreves utdanning i samsvar med Tjenesteordningene fastsatt av Kirkemøtet, og hvor stillingsinnehaveren i tillegg har utdanning som tilsvarer 2 år fordypning på hovedfag-/diplomnivå 
5107	Diakon
5200	Domkantor
5202	Kantor
5204	Kateket
Minstelønn:
0 år
01.08.02	4 år
01.08.02	8 år
01.08.02	10 år
01.08.02	10 år
01.09.03	
290.000	295.000	300.000	310.000	320.000	
(Betegnelsene som i HTA er merket med * viser kun til tidspunktet for regulering av minstelønn, og er ikke egne koder.)
Øvrige stillingskoder i kapittel 4, og stillingskoder i kapittel 5 har ikke sentralt fastsatt minstelønn, men lønnen fastsettes lokalt ved tilsetting, eller etter respektive forhandlingsbestemmelser
KA vil presisere at selv om stillingskodene og lønnsgruppene ikke er satt opp på denne måten i Hovedtariffavtalen, er gruppeinndelingen av minstelønnsnivåene likevel en del av gjeldende tariffavtale.

Frank Grimstad
adm. dir